ישיבת מליאה, כנסת 23, פרוטוקול מספר 78, 2020-09-15 00:00

יריב לוין: חברות וחברי הכנסת, היום יום שלישי, כ"ו באלול התש"ף, 15 בספטמבר 2020.

יריב לוין: אני פותח את הישיבה.

יריב לוין: חברות וחברי הכנסת, אזרחיות ואזרחי ישראל, טרם שניגש לסדר-היום אני מבקש לומר כמה דברים ביום היסטורי ומרגש זה.

יריב לוין: במשך שנים המזרח התיכון היה אחד האזורים המדממים והכואבים ביותר בעולם, אזור למוד מלחמות וטרור שבו חפים מפשע איבדו את ביתם, ולא פעם את חייהם.

יריב לוין: זה למעלה מ-25 שנים שהחלום על הרחבת מעגל השלום במזרח התיכון היה נראה לרבים בלתי אפשרי.

יריב לוין: ההנחה הייתה שרק ויתורים מרחיקי לכת על חלקי מולדת יאפשרו את שבירת מעגל העוינות כלפי ישראל.

יריב לוין: אולם העמידה האיתנה על זכותנו על הארץ, ובצידה עוצמה שצברה ישראל, חברו יחד כדי שידנו המושטת לשלום תיענה בידי מנהיגים אמיצים, אשר עשו את מה שרבים לפניהם ידעו שהוא נכון אך לא העזו לעשות.

יריב לוין: אני מבקש לברך מכאן את המנהיג בפועל של איחוד האמירויות הערביות מוחמד בן זאייד אאל-נהיאן ואת מלך בחריין חמד בן עיסא אאל-ח'ליפה על החלטתם לחתום היום על הסכם שלום עם ישראל, הסכם שיביא שגשוג, כלכלה חזקה, יחסי תיירות ומסחר בין המדינות ותרומה מכרעת ליציבות ולביטחון באזורנו.

יריב לוין: (אומר דברים בשפה הערבית, להלן תרגומם: הוד מעלתם, ראשי ומנהיגי שתי המדינות ישרות הדרך, איחוד האמירויות הערביות ובחריין, העם האמירתי והבחרייני רמי היחס, מדינת ישראל מכירה לכם תודה על חתימת הסכם השלום ההיסטורי היום.

יריב לוין: דלתותינו פתוחות לרווחה לפניכם לביקור במדינת ישראל ובמקומות הקדושים שבה.

יריב לוין: אנו מקבלים את פניכם בידידות, בכבוד וביחסי אחווה.

יריב לוין: הסכם השלום שנחתום עליו היום יפתח בפנינו הזדמנות כבירה לפעול במשותף למען תושבי מדינותינו.

יריב לוין: באמצעותו נפתח את קשרי המסחר וכן סיכויי עבודה, מיזמי מדע, טכנולוגיה וחקלאות וכל יוזמה מזדמנת שישרתו את מדינותינו וגם את אלה הפועלים בתחומים האלה באופן אישי.

יריב לוין: פתיחת הקווים האוויריים הישירים תביא לקירוב ולחיזוק של היחסים בינינו, וכך נוכל לבקר זה אצל זה ולהתוודע מקרוב לתרבות הנפלאה ולמורשת האדירה שלנו ושלכם.

יריב לוין: יחדיו נבנה עתיד בטוח לבנינו ולבנותינו.

יריב לוין: השבח לאל שומע תפילה המשכין שלום בין העמים.

יריב לוין: תבורכו.

יריב לוין: שלום עליכם ורחמי האל וברכותיו.

יריב לוין: ) חברות וחברי הכנסת, הטקס המרגש העתיד להתקיים בעוד זמן קצר בבית הלבן הוא תוצאה ישירה של המדיניות האמיצה ופורצת הדרך שהוביל הנשיא דונלד טראמפ מאז החל את כהונתו בבית הלבן.

יריב לוין: אני מבקש להודות לנשיא דונלד טראמפ, לסגן הנשיא מייק פנס, ליועץ הנשיא ג'ארד קושנר, לשגריר ארצות הברית בישראל דייוויד פרידמן ולכל מי שהיו שותפים לפריצת הדרך החשובה הזו.

יריב לוין: חברות וחברי הכנסת, ביום המיוחד הזה אני מבקש לשלוח מכאן ברכה נאמנה לראש הממשלה בנימין נתניהו.

יריב לוין: הנהגתו הנחושה והחזון המדיני שהציב הופכים היום לנגד עינינו למציאות של שלום ושל תקווה.

יריב לוין: עושה שלום במרומיו הוא ברחמיו יעשה שלום עלינו ועל כל עמו ישראל ואמרו אמן.

יריב לוין: חברות וחברי הכנסת, הודעה למזכירת הכנסת.

יריב לוין: בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – הודעת שר החינוך חבר הכנסת יואב גלנט על מסקנות ועדת החינוך, התרבות והספורט בעקבות דיון מהיר בהצעתו של חבר הכנסת אחמד טיבי בנושא: פיטורי מנהלת בית ספר חיוואר.

ירדנה מלר-הורוביץ: מסקנות ועדת החוץ והביטחון בעקבות דיון בהצעה לסדר-היום של חבר הכנסת אביגדור ליברמן בנושא: העברת האחריות לטיפול בנגיף הקורונה לידי משרד הביטחון וצה"ל; מסקנות ועדת הכספים בעקבות דיון מהיר בהצעתם של חברי הכנסת מיכל שיר סגמן, מיקי לוי ויצחק פינדרוס בנושא: סיוע לחברות המספקות מזון לחברות התעופה; מסקנות הוועדה לענייני ביקורת המדינה בעקבות דיון מהיר בהצעתה של חברת הכנסת קרן ברק בנושא:

ירדנה מלר-הורוביץ: לאן הולכים כספי האפוטרופסות; מסקנות ועדת העבודה, הרווחה והבריאות בעקבות דיון מהיר בהצעתם של חברי הכנסת יואב סגלוביץ' ומאי גולן בנושא: הסדרת נושא תרומות הזרע בישראל; מסקנות הוועדה המיוחדת לזכויות הילד בעקבות דיון בהצעתם של חברי הכנסת אחמד טיבי וחמד עמאר בנושא: תופעת הקבצנים וניצול קטינים לתעשיית הקבצנות; מסקנות ועדת הפנים והגנת הסביבה בעקבות דיון מהיר בהצעתם של חברי הכנסת אוסאמה סעדי וע'דיר כמאל מריח בנושא: בריכה בבעלות עיריית ירושלים הציבה שלט: היום יש מציל לא יהודי.

ירדנה מלר-הורוביץ: תודה.

יריב לוין: תודה רבה.

יריב לוין: אנחנו עוברים לנאומים בני דקה.

יריב לוין: חבר הכנסת אוריאל בוסו, בבקשה.

אוריאל בוסו: אדוני היושב-ראש, בימים האחרונים, יום אחר יום, אנחנו נחשפים למקרים נוראיים של זקנים וקשישים גלמודים שלמעשה מוצאים את מותם רק מסיבה אחת, שלא דפקו להם בדלת, והם התבוססו – אל המוות.

אוריאל בוסו: אני יודע שקיימת כבר חודשים רבים תוכנית לאומית לטיפול בקשישים ובמבוגרים, שנמצאת לפתחה, ולשולחנה, אולי, של השרה לשוויון חברתי, השרה מירב כהן.

אוריאל בוסו: אני קורא לה באמת לזרז ולאמץ את התוכנית הזאת.

אוריאל בוסו: שוחחתי היום עם יושב-ראש זק"א יהודה משי זהב, שידיו רב לו בחסד, ולצערי גם בפעולות הללו.

אוריאל בוסו: כמתנדב זק"א פעיל, שמכיר את העבודה מקרוב, אני מכיר את העבודה ויודע, אבל יום-יום אנחנו נחשפים לעוד קשיש, עוד מבוגר, עוד אדם שפשוט לא שמו אליו לב.

אוריאל בוסו: ואני קורא מכאן לאזרחי ישראל: תדפקו בדלת, תבדקו את השכן, תבדקו את השכנה, תסתכלו מעבר לחלון, מעבר לדלת.

אוריאל בוסו: זה בידינו להציל ולעצור את המגפה הזו לקראת השנה החדשה.

אוריאל בוסו: תודה רבה.

יריב לוין: תודה רבה.

יריב לוין: חבר הכנסת סמי אבו שחאדה – איננו.

יריב לוין: חברת הכנסת סונדוס סאלח, בבקשה.

סונדוס סאלח: כבוד היושב-ראש, חברי וחברות הכנסת, יש סגר, אין סגר, יש סגר, אין סגר.

סונדוס סאלח: פרח.

סונדוס סאלח: לא משחקים בחיים שלנו, ולא בבריאות שלנו, וזה מה שעושים היום, על סף יותר מ-4,000 חולים מאומתים ביום, ועשרות אלפי מבודדות ומבודדים.

סונדוס סאלח: לפני סגר צריך לעשות סדר, וסדר לא עושים – ממתי?

סונדוס סאלח: מתחילת המשבר.

סונדוס סאלח: ראש ממשלה עוקף כנסת, עוקף ממשלה, טס לעשות הסכם שלום בלי שר החוץ; הסכם מפוקפק, אפילו בלי שר החוץ.

סונדוס סאלח: עוקפים את הכנסת, עוקפים את הנורמות, עוקפים את האנשים הפשוטים, עוקפים את הפלסטינים, ואנשים רק סובלים.

סונדוס סאלח: זה הזמן להגיד: סגרת – שילמת.

סונדוס סאלח: תנו לאנשים רשת ביטחון חברתית-כלכלית.

סונדוס סאלח: אי-אפשר לסגור את האנשים בבית שלושה שבועות, בתוך מצוקה כלכלית-חברתית-רגשית, ואף אחד לא בודק מה קורה עם האנשים.

סונדוס סאלח: תודה.

יריב לוין: תודה רבה.

יריב לוין: חבר הכנסת אליהו חסיד – איננו.

יריב לוין: חבר הכנסת ווליד טאהא, בבקשה.

וליד טאהא: כבוד היושב-ראש, חברות וחברי כנסת, בעקבות פרסום מתווה הבגרויות על ידי משרד החינוך קיבלנו פניות רבות של מנהלי בתי ספר ושל מורים בחברה הערבית, שהלינו, בצדק, שמועדי שתי בחינות בגרות נקבעו בתוך חופשת החורף של בתי הספר.

וליד טאהא: קיום הבחינות במהלך החופשה פוגע, מן הסתם, בזכויות עובדי ההוראה ומחייב את בתי הספר להיערך היערכות מוגברת בכוח אדם במהלך חופשת החורף.

וליד טאהא: בחברה היהודית מקצועות החובה בהיבחנות הם אנגלית, מתמטיקה ושפת האם, ואילו בחברה הערבית מקצועות החובה הם אנגלית, מתמטיקה, עברית וערבית – בחינה חיצונית אחת יותר מאשר בחברה היהודית.

וליד טאהא: במקצועות ההומניים בחברה היהודית בוחרים שני מקצועות מתוך ארבעה, ואילו בחברה הערבית אין בחירה: התלמידים מחויבים להיבחן במקצועות אזרחות והיסטוריה והמשרד החליט שדת האסלאם היא מקצוע פנימי.

וליד טאהא: בסך הכול, תלמיד מהחברה הערבית ניגש לשישה מקצועות חיצוניים לעומת חמישה לתלמיד היהודי.

וליד טאהא: צריך לתקן את זה ומייד.

וליד טאהא: תודה.

יריב לוין: תודה רבה.

יריב לוין: חבר הכנסת עמית הלוי – איננו.

וליד טאהא: מרגי, אתה צריך להתערב.

יריב לוין: חברת הכנסת טלי פלוסקוב – איננה.

יריב לוין: חבר הכנסת עוזי דיין, בבקשה.

עוזי דיין: כבוד היושב-ראש, כנסת נכבדה, היום לא רק יום שמח, גם יום זיכרון: 20 שנה למותו של המשורר יהודה עמיחי.

עוזי דיין: לפני קצת יותר מ-20 שנה הוזמנתי כסגן הרמטכ"ל לערב לכבודו של עמיחי, שדיבר אל דורי והשפיע עליו יותר מכל משורר אחר.

עוזי דיין: כמה שעות לפני האירוע הסתבר לי שאני לא יכול, מבחינה מבצעית, להגיע.

עוזי דיין: הסתגרתי בחדר וכתבתי את המשלב, את ההדבק – זה קולאז' בעברית – הבא: ליהודה עמיחי / שהתעטף בטלית בנעוריו / וגשם ירד על פני רעיו החיים והמתים / ושב לעירו ירושלים, עיר יחידה בעולם / ולא ישכח דברים אלה לעולם // שתמיד משלושה או ארבעה בחדר עמד ליד החלון / וריחם גם על ילדי בית הספר וגם על הגדולים / ויצא כדשא באלפי יציאות זהירות-ירוקות / וקיים את הדיבר האחד-עשר והדיבר השנים-עשר / להיות לנו נשום כפריחת אביב / וכאבן האמת החכמה מכל אבן חכמים.

עוזי דיין: ותודה לקבוצת "משיב הרוח", שהוציאה היום גיליון מחווה לכבוד יהודה עמיחי – משוררים שכותבים בעקבותיו.

עוזי דיין: אני מזמין את שאר חברי הכנסת שיקראו משיריו.

עוזי דיין: בבקשה.

יריב לוין: תודה רבה.

יריב לוין: חברת הכנסת איילת שקד, בבקשה, וברכות על היוזמה היפה.

איילת שקד: כן, נעניתי ליוזמתו של חבר הכנסת עוזי דיין וזה השיר שאני בחרתי: "יום כיפור בלי אבי ובלי אימי / הוא לא יום כיפור.

איילת שקד: / מברכת ידיהם על ראשי / נשאר רק הרעד, כמו רעד מנוע / שלא פסק גם אחר מותם".

יריב לוין: תודה.

יריב לוין: חבר הכנסת יעקב מרגי, בבקשה.

יעקב מרגי: גם אני נעניתי לבקשתו של חבר הכנסת עוזי דיין.

יעקב מרגי: גם הבאת ברכה לכנסת, איזה רגע של שפיות מכל המרוץ המטורף של המתחים, ההסתות וחוסר הפרגון.

יעקב מרגי: "אלוהים מרחם על ילדי הגן / פחות מזה על ילדי בית הספר.

יעקב מרגי: / ועל הגדולים לא ירחם עוד / ישאירם לבדם / ולפעמים יצטרכו לזחול על ארבע / בחול הלוהט כדי להגיע / אל תחנת האיסוף / והם שותתי דם.

יעקב מרגי: // אולי על האוהבים באמת / ייתן רחמים ויחוס ויצל / כאילן על הישן בספסל / שבשדרה הציבורית.

יעקב מרגי: // אולי להם גם אנחנו נוציא / את מטבעות החסד האחרונות / שהורישה לנו אימא, / כדי שאושרם יגן עלינו / עכשיו ובימים האחרים.

יעקב מרגי: "

יריב לוין: תודה.

יריב לוין: חבר הכנסת יואב סגלוביץ', בבקשה.

יואב סגלוביץ': "שישים קילוגרם של אהבה טהורה".

יואב סגלוביץ': "שישים קילוגרם של אהבה טהורה, / בנויה לתפארת שבנתה את עצמה / בלי תוכניות אדריכל, בלי ראשית בלי תכלית, / אשת נטו סוערת של גנטיקה טהורה עצמית: / תא אהבה מוליד תא אהבה.

יואב סגלוביץ': // מה עושה לך הסביבה, / מה עושים לך שינויים?

יואב סגלוביץ': / הם מייפים אותך מחוץ, כמו שקיעת שמש / ומדגדגים אותך בפנים.

יואב סגלוביץ': את צוחקת, / אני אוהב אותך.

יואב סגלוביץ': "

יריב לוין: תודה רבה.

יריב לוין: חברת הכנסת תהלה פרידמן.

תהלה פרידמן: לכבוד יהודה עמיחי, אהובי.

תהלה פרידמן: "כל הדורות שלפניי תרמו אותי / קמעה קמעה כדי שאוקם כאן בירושלים / בבת אחת, כמו בית תפילה או מוסד צדקה.

תהלה פרידמן: / זה מחייב.

תהלה פרידמן: שמי הוא שם תורמיי.

תהלה פרידמן: / זה מחייב.

תהלה פרידמן: // אני מתקרב לגיל מות אבי.

תהלה פרידמן: / צוואתי מטולאת בהרבה טלאים, / אני צריך לשנות את חיי ואת מותי / יום-יום כדי לקיים את כל הנבואות / שניבאו אותי.

תהלה פרידמן: שלא יהיו שקר.

תהלה פרידמן: / זה מחייב.

תהלה פרידמן: // עברתי את שנת הארבעים.

תהלה פרידמן: יש / משרות שבהן לא יקבלו אותי / בשל כך.

תהלה פרידמן: אילו הייתי באושוויץ, / לא היו שולחים אותי לעבוד, / היו שורפים אותי מייד.

תהלה פרידמן: / זה מחייב.

תהלה פרידמן: "

יריב לוין: תודה.

יריב לוין: חבר הכנסת איתן גינזבורג.

איתן גינזבורג: "אדם בחייו", מאת יהודה עמיחי.

איתן גינזבורג: "אדם בחייו אין לו זמן שיהיה לו / זמן לכול.

איתן גינזבורג: / ואין לו עת שתהיה לו עת / לכל חפץ.

איתן גינזבורג: קהלת לא צדק כשאמר כך.

איתן גינזבורג: // אדם צריך לשנוא ולאהוב בבת אחת, / באותן עיניים לבכות ובאותן עיניים לצחוק / באותן ידיים לזרוק אבנים / ובאותן ידיים לאסוף אותן, / לעשות אהבה במלחמה ומלחמה באהבה.

איתן גינזבורג: // ולשנוא ולסלוח ולזכור ולשכוח / ולסדר ולבלבל ולאכול ולעכל / את מה שהיסטוריה ארוכה / עושה בשנים רבות מאוד.

איתן גינזבורג: // אדם בחייו אין לו זמן.

איתן גינזבורג: / כשהוא מאבד הוא מחפש / כשהוא מוצא הוא שוכח, / כשהוא שוכח הוא אוהב / וכשהוא אוהב הוא מתחיל לשכוח.

איתן גינזבורג: // מות תאנים ימות בסתיו / מצומק ומלא עצמו ומתוק, / העלים מתייבשים על האדמה, / והענפים הערומים כבר מצביעים / אל המקום שבו זמן לכול.

איתן גינזבורג: "

יריב לוין: תודה.

יריב לוין: חברת הכנסת הילה שי וזאן – איננה.

יריב לוין: השרה מירב כהן, בבקשה.

מירב כהן: תודה על הרגע הזה של השפיות.

מירב כהן: כירושלמית גאה בחרתי שיר של יהודה עמיחי על ירושלים, "ירושלים של אמצע": "למה ירושלים תמיד שתיים, של מעלה ושל מטה / ואני רוצה לחיות בירושלים של אמצע / בלי לחבוט את ראשי למעלה / ובלי לפצוע את רגליי למטה.

מירב כהן: // ולמה ירושלים בלשון זוגית כמו ידיים ורגליים, / אני רוצה לחיות רק בירושָל אחת, / כי אני רק אני אחד ולא שניים.

מירב כהן: "

יריב לוין: תודה רבה.

יריב לוין: חברת הכנסת הילה שי וזאן, בבקשה.

הילה שי וזאן: אני רוצה להקריא שיר של יהודה עמיחי שמלווה אותי הרבה מאוד שנים.

הילה שי וזאן: אני כל פעם קוראת אותו שוב ושוב לבן שלי בכל מיני ויכוחים משפחתיים.

הילה שי וזאן: "מן המקום שבו אנו צודקים / לא יצמחו לעולם / פרחים באביב.

הילה שי וזאן: / המקום שבו אנו צודקים / הוא רמוס וקשה / כמו חצר.

הילה שי וזאן: // אבל ספקות ואהבות עושים / את העולם לתחוח / כמו חפרפרת, כמו חריש.

הילה שי וזאן: / ולחישה תישמע במקום / שבו היה הבית / אשר נחרב.

הילה שי וזאן: " המקום שבו אנחנו תמיד חושבים שאנחנו יודעים הכול והצדק רק איתנו לעולם לא יהיה מקום שממנו נגדל.

הילה שי וזאן: אני מסבירה את זה לבן שלי, אבל זה נכון גם לנו פה, בבית הנבחרים.

הילה שי וזאן: זה נכון גם לנו בתקופה הקשה הזאת, במשבר הזה, כשכל אחד בטוח שהוא יודע בדיוק מה הגורמים, איך לצאת מזה, מי טעה, כמה טעה ואיך הוא צדק יותר מכולם.

הילה שי וזאן: אני חושבת שחשוב שנזכור שתמיד, אבל תמיד, צריך להטיל ספק, צריך לחשוב פעמיים, צריך לשאול את השאלות, צריך להבין שהצדק לא תמיד אצלנו אלא הוא גם אצל אנשים נוספים, וביחד, ביחד אנחנו מהווים את השלם.

הילה שי וזאן: תודה.

יריב לוין: תודה.

יריב לוין: חברת הכנסת יוליה מלינובסקי – איננה; חבר הכנסת אנטאנס שחאדה – איננו; חברת הכנסת אימאן ח'טיב יאסין – איננה.

יריב לוין: ועכשיו חבר הכנסת בועז טופורובסקי, לא נקפח אותך, בטח לא בפרק הזה על סדר-היום.

יריב לוין: בבקשה.

בועז טופורובסקי: אז קצת הפוגה מיהודה עמיחי לחיים עצמם או למוות עצמו.

בועז טופורובסקי: שמונה אנשים נהרגו בשבוע האחרון בכבישים, בכבישי ישראל.

בועז טופורובסקי: ביום שלישי האחרון, 8 בספטמבר, נהרג רוכב אופנוע בן 25 לאחר שהתנגש ברכב פרטי ברחוב שבזי שבקריית עקרון.

בועז טופורובסקי: ביום שישי, 11 בספטמבר, נהרג צעיר, בן 25 גם כן, לאחר שרכבו התנגש ברכב חונה בכביש 431 סמוך למחלף נשרים.

בועז טופורובסקי: למוחרת, 12 בספטמבר, נהרג טארק פארס, בן 23, לאחר שאיבד שליטה על רכבו בבית ג'ן שבגליל העליון; עוד באותו היום, גבר בן 80 נהרג בתאונה במושב ישרש הסמוך לרמלה.

בועז טופורובסקי: ביום ראשון, 13 בספטמבר, נהרגו שני צעירים בני 20, תושבי תל שבע, לאחר שהתהפכו עם רכבם בכביש 6 סמוך לצומת שוקת.

בועז טופורובסקי: ביום שני, 14 בספטמבר, נהרגה הולכת רגל, אישה בת 80, מפגיעת משאית ברחוב הרב קוק בנתניה; עוד אתמול – נהרג צעיר בן 30 בתאונה קטלנית בין ארבעה כלי רכב בכביש 79 סמוך לנצרת.

בועז טופורובסקי: אנחנו לפני סגר, לפני שנה חדשה.

בועז טופורובסקי: בסגר הקודם, למרות שלא היו מכוניות בכבישים, אנשים מתו.

בועז טופורובסקי: אנא, שמרו על עצמכם בסגר הקרוב, שתהיה לנו שנה עם פחות הרוגים בכבישים.

בועז טופורובסקי: תודה.

יריב לוין: אמן.

יריב לוין: חבר הכנסת סעיד אלחרומי – איננו; חבר הכנסת מנסור עבאס – איננו; חבר הכנסת אלכס קושניר – איננו.

יריב לוין: חברת הכנסת מיכל וונש, בבקשה.

מיכל וונש: תודה רבה, אדוני היושב-ראש, ותודה על היוזמה הזאת, שנותנת לנו באמת הפוגה.

מיכל וונש: מי ייתן ונזכה בשנה הקרובה שהדקות האלה יהוו השראה לכל מה שמאחד בינינו.

מיכל וונש: ואני בחרתי דווקא באהבת הארץ.

מיכל וונש: "והארץ מחולקת למחוזות הזיכרון וגלילי התקווה, / ותושביהם מתערבבים אלה עם אלה, / כמו חוזרים הביתה מחתונה עם חוזרים מלוויית המת.

מיכל וונש: // והארץ לא מחולקת לשטחי מלחמה ולשטחי שלום.

מיכל וונש: / ומי שחופר גומה נגד פגזים, / ישוב וישכב בה עם נערתו, / אם יחיה לשלום.

מיכל וונש: // והארץ יפה.

מיכל וונש: / אפילו אויבים מסביב מקשטים אותה / בנשק מבריק בשמש / כמחרוזת על צוואר.

מיכל וונש: // והארץ ארץ חבילה: / והיא קשורה היטב והכול בה, קשורה חזק / והחוטים לפעמים מכאיבים.

מיכל וונש: // והארץ קטנה מאוד, / ואני יכול להכיל אותה בתוכי, / סחף הקרקע סוחף גם את מנוחתי / ומפלס הכנרת תמיד בתודעתי.

מיכל וונש: / ולכן אני יכול לחוש אותה כולה / בעצימת עין: ים עמק הר.

מיכל וונש: / ולכן אני יכול לזכור את כל אשר קרה בה / בבת אחת, כאיש שזוכר / את כל חייו ברגע מותו.

מיכל וונש: "

יריב לוין: תודה רבה.

יריב לוין: חבר הכנסת משה אבוטבול, בבקשה.

משה אבוטבול: כבוד היושב-ראש, כנסת נכבדה, ברגעים אלו נמצאים, לצערנו הרב, יהודים רבים בבלרוס בדרכם להגיע לאוקראינה ומשם לראש השנה בעיירה אומן, כפי שעשו זאת במשך עשרות שנים, גם במשטר קומוניסטי, בהוראת רבם רבי נחמן מברסלב, זכותו יגן עלינו, אמן.

משה אבוטבול: התרעתי בעבר בדיונים בוועדות השונות של הכנסת שחייבים להסדיר את כניסתם לאומן בצורה סדירה בעקבות מגבלות הקורונה, כי אחרת לצערנו הכניסה תהיה ללא פיקוח ובצורה רשלנית.

משה אבוטבול: כעת המראות הקשים של מאות ילדים ומבוגרים הזרוקים בגנים שם ללא מזון, בתנאים מבזים, מחייבים התערבות שלנו בעניין.

משה אבוטבול: אני מודה ליושב-ראש תנועתי, תנועת ש"ס, הרב אריה דרעי, שכתב מכתב מרגש לנשיא אוקראינה – לאפשר להם להגיע מבלרוס לאומן, ועל כך התודה והברכה, ומודה גם לשרים אדלשטיין ואלקין על התערבותם.

משה אבוטבול: אך אני קורא בבקשה גם לראש הממשלה ולשר החוץ לקחת הפוגה קצרה מהשלום עם האמירויות ולטפל במאות החסידים הזרוקים שם ברחובות ובגבולות, וכך נקבל גם, בעזרת השם, שנה טובה יותר.

משה אבוטבול: תודה רבה.

יריב לוין: תודה רבה.

יריב לוין: חבר הכנסת יוראי להב הרצנו, בבקשה.

יוראי להב-הרצנו: אדוני היושב-ראש, חבריי חברי הכנסת, אני מוטרד.

יוראי להב-הרצנו: אני אפילו מוטרד מאוד, כי יותר ויותר אנשים סביבי אומרים לי שהם הולכים להפר את הנחיות הסגר.

יוראי להב-הרצנו: הם הולכים לעשות את זה כי הם חשים שהסגר הוא פוליטי, כי הוא לא עושה שכל, כי הוא לא מבוסס על שיקולים ענייניים.

יוראי להב-הרצנו: אנחנו ממש בדרך לאנרכיה, ועדיין לא מאוחר.

יוראי להב-הרצנו: אני קורא מפה לממשלה להתעשת על עצמה ולוודא שהשיקולים שמנחים את כתיבת ההנחיות לסגר הם שיקולים ענייניים שמבוססים על בריאות ולא על פוליטיקה.

יוראי להב-הרצנו: שהרי לא ייתכן שאנחנו לא נוכל לשבת לשולחן החג עם שמונה-עשרה אנשים שמרכיבים את המשפחה שלנו, אבל בבית הכנסת יוכלו להתפלל 20 אנשים זרים בחלל סגור.

יוראי להב-הרצנו: השיקולים היחידים שצריכים לעניין את הממשלה הם שיקולים ענייניים שעומדת בבסיסם הבריאות.

יוראי להב-הרצנו: אני לא נגד, אדוני היושב-ראש, אני לא נגד הפגנות כמו שאני לא נגד זכות התפילה.

יוראי להב-הרצנו: אני חושב שצריכים להיות בפנינו הנתונים ועל בסיסם צריכות להתקבל החלטות.

יוראי להב-הרצנו: לא ייתכן שניכנס לתוך המערכת הזאת כשחוסר האמון הציבורי בממשלה מרקיע שחקים.

יוראי להב-הרצנו: ממשלה יקרה, התעשתי וודאי שההנחיות ברורות ומבוססות על היגיון, על שכל, על נתונים, ובעיקר על בריאות.

יוראי להב-הרצנו: תודה.

יריב לוין: תודה רבה.

יריב לוין: חברת הכנסת קרן ברק – איננה.

יריב לוין: אם כך, חברות וחברי הכנסת, תמו הנאומים בני דקה.

יריב לוין: תם סדר-היום.

יריב לוין: הישיבה הבאה תתקיים מחר, יום רביעי, כ"ז באלול התש"ף, 16 בספטמבר 2020, בשעה 11:00 בצוהריים.

יריב לוין: ישיבה זו נעולה.